**Anton Bulla** (\* 17. apríl 1901 Tapolca, Maďarsko – † 9. december 1987, Bratislava) bol slovenský futbalista a tréner.

Hráčska kariéra
---------------

Prvý slovenský futbalový profesionál, v 20. rokoch 20. storočia kanonier európskeho formátu. To čo znamenal pre Čechov legendárny Josef Bican, pre Slovákov bol Anton Bulla. Narodil sa v maďarskom mestečku Tapolca pri Balatone. Pochádzal zo slovenskej rodiny s koreňmi na Orave v Dolnom Kubíne. Jeho otec bol sudca, často sa s rodičmi sťahovali. S futbalom začínal v TTE Trenčín, v kariére pokračoval v bratislavských kluboch VAS a PTE. Po maturite odišiel študovať na Vysokú školu obchodnú do Viedne, kde hrával za mužstvá First Vienna a Slovan Viedeň. V štyroch sezónach bol najlepším strelcom Vienny, štyrikrát sa umiestnil v prvej desiatke kanonierov rakúskej ligy.

Na prelome rokov 1923 a 1924 si Bullu „požičala" Sparta Praha na turné do Španielska a Portugalska. V „rudom" drese odohral zápasy s FC Barcelona (0:1, 1:2) , Valenciou (1:2)  a Benficou (6:0). Sezónu 1923/24 ukončil už ako hráč Slovana Viedeň, kde pôsobil aj v ďalšej sezóne. V sezóne 1926/27 bol späť vo Vienne, s 21 gólmi sa stal druhým najlepším strelcom súťaže. Súperom rozdával štedré gólové nádielky, tri góly dal Wieneru AC (7:1), štyri Simmeringu (8:1), Rudolfshügelu strelil päť gólov (10:0). V rakúskej lige dal Bulla celkom 77 gólov v 96 zápasoch.

Tri roky po sebe si zahral finále Rakúskeho pohára, 1924 so Slovanom Viedeň (pri „prestrelke" s Wiener Amateur SV 6:8 ani Bullov hetrik nestačil na víťazstvo) , 1925 a 1926 s Viennou, ani raz však nezískal pohárovú trofej. Vo všetkých finálových zápasoch skóroval, celkom šesťkrát, čo je dodnes rekordný zápis histórie finále Rakúskeho pohára. Dvakrát si zahral vo výbere Viedne v medzimestskom stretnutí s Berlínom, 4. mája 1924 sa podieľal dvomi gólmi na víťazstve 3:1 .

V roku 1928 bol reamaterizovaný a stal sa hráčom I. ČsŠK Bratislava. 26. mája 1929 v pamätnom zápase s Newcastle United prispel Bulla dvomi gólmi k vysokému víťazstvu 8:1 Pre anglických profesionálov to bola dovtedy najvyššia prehra na európskom kontinente. V roku 1930 získal I. ČsŠK svoj druhý titul v amatérskych majstrovstvách ČSR po finálovom dvojzápase s AFK Kolín (2:2, 4:2), útok hrával v zložení Suchý, Bulla, Príboj, Daučík, Jurčák. V roku 1935 vyhrali Bratislavčania divíznu súťaž, Bulla bol s 11 gólmi najlepším strelcom „belasých" a následne si ako prvý slovenský klub vybojovali v kvalifikačnom turnaji postup do česko-slovenskej ligy. V I. lige si zapísal do štatistík 8 zápasov a 4 góly. Prvý zápas odohral v Kladne, prvý gól strelil proti AFK Kolín (2:2), skóroval ešte v zápasoch s DFC Praha (1:4), s Viktoriou Plzeň (3:3) a s Moravskou Slaviou Brno (1:1).

Bulla bol všestranný športovec, okrem futbalu sa úspešne venoval tiež tenisu, v roku 1921 bol majstrom Bratislavy v dvojhre, v štvorhre a v zmiešanej štvorhre. O popularite Bullovej osobnosti svedčí prvenstvo v ankete týždenníka *Športový týždeň*, v ktorej ho čitatelia zvolili za najlepšieho športovca Slovenska v roku 1931 .

Ligové štatistiky
-----------------

* Prvý zápas v rakúskej lige: Vienna - Hertha Viedeň 0:2, 13. 11. 1921
* Prvý gól v rakúskej lige: SC Rudolfshügel - Vienna 4:4 (2 góly), 4. 12. 1921
* Posledný zápas v rakúskej lige: 1. Simmeringer SC - Vienna 1:1, 4. 6. 1927
* Prvý zápas v čs. lige: SK Kladno - I. ČsŠK Bratislava 2:1, 25. 8. 1935
* Prvý gól v čs. lige: I. ČsŠK Bratislava - AFK Kolín 2:2, 6. 10. 1935
* Posledný gól v čs. lige: I. ČsŠK Bratislava - Moravská Slavia Brno 1:1, 24. 11. 1935
* Posledný zápas v čs. lige: SK Náchod - I. ČsŠK Bratislava 3:0, 8. 12. 1935

Reprezentačná kariéra
---------------------

V rokoch 1929 - 1932 odohral šesť zápasov za mužstvo amatérov ČSR, dal tri góly. Skóroval raz proti Rakúsku (4:5) a dvakrát proti Maďarsku (3:8).

Trénerska kariéra
-----------------

V česko-slovenskej lige trénoval najčastejšie Slovan Bratislava v sezónach 1953, 1960/61 (10 zápasov), 1961/62 (7 zápasov) a 1962/63 (26 zápasov), kratší čas pôsobil na lavičke Jednoty Trenčín (1960/61 - 6 zápasov) a Dynama Žilina (1961/62 - 6 zápasov).

10. novembra 1953 v Žiline viedol Výber Slovenska proti Dinamu Moskva. Pred 22 000 divákmi sa zrodila remíza 1:1, legendárneho Leva Jašina v bránke hostí prekonal Jozef Čurgaly .

Úspechy
-------

* amatérsky majster Československa s I. ČsŠK Bratislava (1930)
* majster Slovenska s I. ČsŠK Bratislava (1930)
* 2. najlepší strelec rakúskej ligy 1926/27 (21 gólov)
* vicemajster Rakúska s Viennou (1926)
* 3× finalista Rakúskeho pohára (1924 so Slovanom Viedeň, 1925 a 1926 s Viennou)

Pramene
-------

* Štefan Mašlonka, Jozef Kšiňan: *Zlatá kniha futbalu na Slovensku*, Šport, 1988
* Týždenník TIP, ročník III. číslo 40/1971

Referencie
----------

1. ↑   *TODOS LOS PARTIDOS DE LA TEMPORADA 1923/24* [online]. webdelcule.com. Dostupné online.
2. ↑   *Valencia CF-Sparta Praga 2-1* [online]. ciberche.net. Dostupné online.
3. ↑   *Statistik Ö1 (Wien I. Liga) 1926/27* [online]. austriasoccer.at. Dostupné online.
4. ↑   *VIENNA - SC RUDOLFSHÜGEL 10:0 (6:0)* [online]. austriasoccer.at. Dostupné online.
5. ↑   *Fußball: Die legendäre Wasserschlacht von Simmering* [online]. derstandard.at. Dostupné online.
6. ↑   *Anton Bulla - Spielstatistiken* [online]. sport.de. Dostupné online.
7. ↑   *WIEN - BERLIN (GER) 3:1 (0:0)* [online]. austriasoccer.at. Dostupné online.
8. ↑   *I.Čs.ŠK. Bratislava na prvom mieste* [online]. digitalna.kniznica.info, Slovenský denník, 13. 8. 1935, str. 6. Dostupné online.
9. ↑   *Tenis a mesto - retrospektívne podanie* [online]. sportcenter.sk. Dostupné online.
10. ↑   *Najviac hlasov dostal futbalista* [online]. bratislava.sme.sk, 20. 9. 2003. Dostupné online.
11. ↑   *VIENNA - HERTHA WIEN 0:2 (0:0)* [online]. austriasoccer.at. Dostupné online.
12. ↑   *SC RUDOLFSHÜGEL - VIENNA 4:4 (1:2)* [online]. austriasoccer.at. Dostupné online.
13. ↑   *I.Čs.Š.K. Bratislava remisoval s A.F.K. Kolín* [online]. digitalna.kniznica.info, Slovenský denník, Slovenský denník, 8. 10. 1935, str. 7. Dostupné online.
14. ↑   *Mezinárodní utkání v kopané vysoké úrovně* [online]. archiv.ucl.cas.cz. Dostupné online.

Externé odkazy
--------------

* Sieň slávy ŠK Slovan - Anton Bulla
* Anton Bulla na austriasoccer.at

Autoritné údaje: * SNK: 150927
* VIAF: 7072156858671049780001